O nuevo rei ye Pero I Karadjordjevic, que con l'aduya de lo ministro Nicola Pasic, d'o partito radical, restableix a constitución de 1888 y enforteix os ligallos con Francia y Rusia. En politica exterior Serbia ye obligata a reconoixer l'anexión de Bosnia-Herzegovina por o Imperio Austro-Hongaro y preba d'estendillar-se enta o sud, declarando a guerra a o Imperio Otomán o 18 d'octubre de 1912 chunto con Bulgaria, Grecia y Montenegro, encomenzando a Primera Guerra Balcanica. Os serbios ocupan a part occidental de Macedonia y a mayor part d'o Kosovo y os montenegrins Pec. Serbia pretende tener una salita a la mar a traviés de tierras albanesas, pero o Imperio Austro-Hongaro se i oposa. En o tractato de Londres de mayo de 1913 ye reconoixito un estato albanés independient pero quedando o Kosovo dentro de Serbia. En chunio os bulgaros encomienzan a Segunda Guerra Balcanica, son derrotatos e por o tractato de Bucarest d'agosto de 1913 a part de Macedonia correspondient a l'actual Republica de Macedonia y o norte d'o Sanchac de Novi Pazar son adchudicatos a Serbia.